Η διαδικασία για την αναθεώρηση της στατιστικής ταξινόμησης προϊόντων CPA ξεκίνησε παράλληλα με τη διαδικασία αναθεώρησης της στατιστικής ταξινόμησης οικονομικών δραστηριοτήτων NACE Rev. 2. Η συγκεκριμένη αναθεώρηση κρίθηκε απαραίτητο να πραγματοποιηθεί, γιατί η παγκοσμιοποίηση, καθώς και η ψηφιοποίηση, άλλαξαν τον τρόπο με τον οποίο οι οικονομικές δραστηριότητες παράγουν αγαθά και παρέχουν υπηρεσίες. Ταυτόχρονα, νέες οικονομικές δραστηριότητες εμφανίστηκαν στις αγορές, ενώ άλλες έπαψαν να υφίστανται ή μειώθηκε η σημασία τους στην παγκόσμια οικονομία.

Επιπλέον μετά την έγκριση από την Επιτροπή, του κατ’ εξουσιοδότηση κανονισμού (ΕΕ) 2023/137 της Επιτροπής με τον οποίο δημιουργήθηκε η επικαιροποίηση της NACE αναθ. 2 (NACE αναθ. 2.1), καθώς και την έγκριση, από τη Στατιστική Επιτροπή των Ηνωμένων Εθνών, της έκδοσης 3.0 της CPC (CPC έκδ. 3.0), η επικαιροποίηση της CPA ήταν αναγκαία, προκειμένου να διατηρηθεί η συγκρισιμότητα και η συνέπειά της με τα πρότυπα ταξινόμησης των οικονομικών δραστηριοτήτων που χρησιμοποιούνται σε επίπεδο Ένωσης και να συνεισφέρει μέσω της βελτίωσης της συγκρισιμότητας και της συνάφειας των δεδομένων, στη βελτίωση της οικονομικής διακυβέρνησης τόσο σε ενωσιακό όσο και σε εθνικό επίπεδο.

Με βάση τα ανωτέρω, η Ευρωπαϊκή Επιτροπή εξέδωσε τον Κανονισμό (ΕΕ) 2024/3103 της 2ας Σεπτεμβρίου 2024 για την τροποποίηση του Κανονισμού (ΕΚ) αριθ. 451/2008 του Ευρωπαϊκού Κοινοβουλίου και του Συμβουλίου, όσον αφορά την επικαιροποίηση της ταξινόμησης προϊόντων ανά δραστηριότητα (CPA).